cyanic-selkie/wikianc huggingface dataset:
Διαδραστικός πίνακας
Η αγορά διαδραστικών πινάκων αναμένεται να φτάσει σε τζίρο τα 7,35 δισεκατομμύρια δολάρια μέχρι το τέλος του 2030.
Οι Διαδραστικοί πίνακες βρίσκουν εφαρμογή σε διάφορες περιπτώσεις:
Διαδραστικοί πίνακες στην εκπαίδευση
Οι διαδραστικοί πίνακες έκαναν την πρώτη εμφάνιση τους στον χώρο της εκπαίδευσης της Αγγλίας μόλις το 2007 με κάλυψη 98% στα σχολεία Δευτεροβάθμιας εκπαίδευσης και 100% στα σχολεία Πρωτοβάθμιας εκπαίδευσης. Σήμερα χρησιμοποιούνται σε αρκετά εκπαιδευτικά ιδρύματα όλων των βαθμίδων κυρίως στη Βόρεια Αμερική, την Ευρώπη και την Αυστραλία.
Στην Ελλάδα είχε ξεκινήσει συζήτηση σχετικά με την αξία του νέου αυτού μέσου στην εκπαίδευση τουλάχιστον από το 2007. Το 2010 ξεκίνησε η διαδικασία για τον εξοπλισμό δημόσιων δημοτικών σχολείων και γυμνασίων με διαδραστικά συστήματα, ενώ τον Φεβρουάριο του 2014 εγκρίθηκε από την ΕΕ η επιχορήγηση ενός έργου προμήθειας άλλων 36804 διαδραστικών πινάκων.
Παραπομπές
Κατηγορία:Ηλεκτρονικός υπολογιστής Κατηγορία:Εκπαίδευση
Whiteboard
Ρενέ Α΄ του Ροάν
Ο Ρενέ Α΄, γαλλ. René I de Rohan (1516 - 1552) από τον Οίκο του Ροάν ήταν υποκόμης του Ροάν, υποκόμης & πρίγκιπας του Λεόν και μαρκήσιος του Μπλαιν.
Βιογραφία
Ήταν γιος του Πέτρου Β΄ των Ροάν, κυρίου του Φροντεναί (απεν. 1525) και της Άννας, κόρης και κληρονόμου του Ιωάννη Β΄ υποκόμη του Ροάν και της Μαρίας των Ντρε-Μονφόρ της Βρετάνης.
Οικογένεια
Νυμφεύτηκε την Ισαβέλλα των Αλμπρέ, κόρη του Ιωάννη Β΄ της Ναβάρρας και είχε τέκνα:
Πηγές
Κατηγορία:Οίκος του Ροάν
Ασπασία Μάνου
Η Ασπασία Μάνου (1896-1972), βασιλική σύζυγος του Αλεξάνδρου Α΄ των Ελλήνων, γεννήθηκε στην Αθήνα στις 4 Σεπτεμβρίου 1896. Ήταν κόρη του Πέτρου Μάνου και της Μαρίας Αργυροπούλου, εγγονής του Περικλή Αργυρόπουλου. Η οικογένεια της Ασπασίας είχε τίτλους που την κατέτασσαν στην τότε αριστοκρατία. Και από τις δύο πλευρές είχε ρίζες Φαναριώτικες (με απώτερη καταγωγή από την Καστοριά της Μακεδονίας), που έφθαναν μέχρι τη Βυζαντινή Αυτοκρατορία. Η μητέρα της είχε διαζευχθεί τον Πέτρο Μάνο, από τον οποίο είχε αποκτήσει και μία άλλη κόρη, τη Ρωξάνη. Πολύ αργότερα ο Μάνος θα νυμφευτεί -για δεύτερη φορά- μία καλλονή της Αθήνας, τη Σοφία Τομπάζη, εγγονή του Γεωργίου Τομπάζη. Απέκτησαν την -κατά είκοσι χρόνια νεότερη- ετεροθαλή αδελφή της Ασπασίας, την κορυφαία χορογράφο Ραλλού Μάνου.
Αλέξανδρος και Ασπασία
Το ειδύλλιό της με τον μετέπειτα Βασιλιά Αλέξανδρο άρχισε το 1915. Τον Σεπτέμβριο του επόμενου έτους, όταν εκείνος της υποσχέθηκε γάμο, πολύ τολμηρό για την εποχή, δεν φανταζόταν ότι επρόκειτο να γίνει Βασιλιάς. Εκείνος όμως ήταν αποφασισμένος να τηρήσει την υπόσχεσή του, παρά την άρνηση του πατέρα του Κωνσταντίνου Α', ο οποίος τότε βρισκόταν στην εξορία, αλλά και στους δισταγμούς του Ελευθερίου Βενιζέλου, ο οποίος επιδίωκε τον γάμο του Αλέξανδρου με την Βασιλική Πριγκίπισσα της Αγγλίας. Η τέλεση του μοργανατικού γάμου έγινε το φθινόπωρο του 1919. Η ρομαντική ιστορία είχε δραματικό τέλος με τον τραγικό θάνατο του Βασιλιά Αλέξανδρου στις 25 Οκτωβρίου 1920. Η μητέρα του Βασίλισσα Σοφία εθλίβη βαθύτατα, είναι δε χαρακτηριστικό ότι χάρη στην επιμονή της η τελευταία πράξη που υπέγραψε ο Βασιλιάς Κωνσταντίνος Α΄ και από τα πρώτα διατάγματα του Βασιλιά Γεωργίου Β΄ το 1922 ήταν η αναγνώριση του γάμου εκείνου. Χρειάστηκε εν τούτοις να περάσουν δέκα και πλέον έτη για την νομική τακτοποίηση στα τέλη του 1936.
thumb|right|200px|Ο τάφος της Ασπασίας Μάνου στο Τατόι
Χήρα του Βασιλιά Αλέξανδρου Α΄
Πέθανε στη Βενετία της Ιταλίας στις 7 Αυγούστου 1972 και τα οστά της, μαζί με αυτά της κόρης της Αλεξάνδρας, μεταφέρθηκαν και ενταφιάστηκαν στο βασιλικό κοιμητήριο στο Τατόι, το 1993, από τον εγγονό της, Πρίγκιπα Διάδοχο της Σερβίας, Αλέξανδρο Β΄.
Βιβλιογραφία
Μάνου Κατηγορία:Οικογένεια Μάνου Μ Κατηγορία:Πριγκίπισσες της Ελλάδας και της Δανίας Κατηγορία:Μοργανατικοί γάμοι Κατηγορία:Πριγκίπισσες της Δανίας
Δημητρίου (αποσαφήνιση)
Δημητρίου (θηλ. Δημητρίου) είναι ελληνικό επώνυμο.
Μπορεί να αναφέρεται σε ένα από τα παρακάτω πρόσωπα:
Άντρες
Γυναίκες
Δικτυακό φαινόμενο
Με τον όρο δικτυακό φαινόμενο ή φαινόμενο δικτύου (αγγλ. network effect) ονομάζεται εκείνο το χαρακτηριστικό γνώρισμα κατά το οποίο η αξία ενός αγαθού ή υπηρεσίας εξαρτάται από τον αριθμό των ατόμων που κατέχουν το συγκεκριμένο αγαθό ή χρησιμοποιούν τη συγκεκριμένη υπηρεσία. Για παράδειγμα, ένα κουτάλι έχει μια συγκεκριμένη χρηστική αξία ανεξάρτητα από το πόσα άτομα κατέχουν ή χρησιμοποιούν κουτάλι. Από την άλλη, η χρηστική αξία του τηλεφώνου εξαρτάται άμεσα από το πόσα άτομα έχουν τηλέφωνο. Αν μόνο ένα άτομο σε ολόκληρο τον κόσμο έχει τηλέφωνο, τότε η αξία του είναι μηδενική. Εάν δύο άτομα έχουν τηλέφωνο η αξία του αυξάνει. Όσοι πιο πολλοί άνθρωποι έχουν τηλέφωνο, τόσο αυξάνει η αξία του. Λέγεται τότε οτι το τηλέφωνο δημιουργεί δικτυακό φαινόμενο. Ο Παγκόσμιος Ιστός δημιουργεί επίσης δικτυακά φαινόμενα.
Κατηγορία:Οικονομικά Κατηγορία:Φαινόμενα Φαινομενο Κατηγορία:Τεχνολογική αλλαγή
Ειδικός Γραμματέας
Ο θεσμός του Ειδικού Γραμματέα εισήχθη για πρώτη φορά στη Δημόσια Διοίκηση με το άρθρο 28 του Ν. 1558/1985 «Κυβέρνηση και Κυβερνητικά όργανα». Κατά τη διάρκεια των συζητήσεων στη Βουλή του Νόμου 1586/1986: ''«Βαθμολογική διάρθρωση των θέσεων του Δημοσίου, Ν.Π.Δ.Δ. και των Ο.Τ.Α.»'', ο θεσμός του Ειδικού Γραμματέα, αλλά και του Συντονιστή Διοίκησης, επικρίθηκαν έντονα από την τότε αντιπολίτευση (Νέα Δημοκρατία), βουλευτές της οποίας, επεσήμαναν, μεταξύ των άλλων, ότι η κυβέρνηση (ΠΑ.ΣΟ.Κ.) επαναφέρει το θεσμό των Γενικών Διευθυντών και Αναπληρωτών Γενικών Διευθυντών με άλλη ονομασία και με μια σημαντική διαφοροποίηση, ότι, δηλαδή, με το νέο θεσμό, κομματικά και πολιτικά, ελέγχεται καλύτερα η Δημόσια Διοίκηση, γι’ αυτό και τα πρόσωπα που θα καταλαμβάνουν τις θέσεις αυτές, δεν θα επιλέγονται με αξιοκρατικά κριτήρια από υπηρεσιακό συμβούλιο. Και κατ’ αυτό τον τρόπο, μέσω της εισαγωγής των Ειδικών Γραμματέων στις κεντρικές υπηρεσίες, στους οργανισμούς και στα Ν.Π.Δ.Δ., υποστηρίχτηκε, ότι οι δημόσιοι υπάλληλοι δεν θα είναι ελεύθεροι να εργάζονται, σύμφωνα με το καθήκον τους.
Ως βασικός αντίλογος στις προαναφερόμενες αιτιάσεις, προβλήθηκε από την κυβέρνηση η άποψη, ότι: «Οι Ειδικοί Γραμματείς προβλέφθηκαν προκειμένου να συντονίζουν τη λειτουργία των Υπηρεσιών που προΐστανται, έχοντας την ευθύνη για την ποιότητα του έργου και την αποδοτικότητά τους και δεν θεωρούνται ως υπερκείμενοι βαθμοί στην πυραμίδα της δημόσιας διοίκησης».
Καλάμι Κέρκυρας
Το Καλάμι είναι παραθαλάσσιος παραθεριστικός οικισμός στην βορειανατολική Κέρκυρα με υψόμετρο 10 μέτρα.
Γεωγραφία - Ιστορία
Το Καλάμι βρίσκεται στις βορειοανατολικές παραλίες της Κέρκυρας, σε απόσταση 31,5 χλμ. (οδηγικά) Β. από την πόλη της Κέρκυρας και κοντά στο χωριό Γιμάρι, με το οποίο ανήκει στην ίδια τοπική κοινότητα. Σύμφωνα με το σχέδιο Καλλικράτης και μετά την τροποποίησή του το 2019, μαζί με το Γιμάρι, τα Βλαχάτικα, την Καβαλλέραινα, τη Ράχη, το Κέντρωμα και την Πλαγιά αποτελούν την τοπική κοινότητα Γιμαρίου που υπάγεται στη δημοτική ενότητα Κασσωπαίων του δήμου Βόρειας Κέρκυρας και σύμφωνα με την απογραφή 2011 έχει 29 κατοίκους. Σύμφωνα με την απογραφή του 2001 είχε 22 μόνιμους κατοίκους. Το Καλάμι βρίσκεται τοποθετημένο σε μια περιοχή με αρκετό πράσινο. Αποτελεί τουριστικό προορισμό για επισκέπτες που θέλουν να περάσουν εκεί τις καλοκαιρινές διακοπές τους. Την περιοχή επιλέγουν ζωγράφοι για να αποτυπώσουν το τοπίο της περιοχής. Το Καλάμι υπήρξε για μερικά χρόνια τόπος κατοικίας του γνωστού συγγραφέα Λόρενς Ντάρελ. Επίσης στο Καλάμι βρίσκεται το αρχοντικό της βασιλικής οικογένειας Ρότσιλντ. Σε απόσταση 1 περίπου χλμ. ανατολικά από τον οικισμό βρίσκεται η παραλία Κουλούρα.
Παραπομπές
Κατηγορία:Χωριά της Κέρκυρας Κατηγορία:Δήμος Κέρκυρας Κατηγορία:Δήμος Βόρειας Κέρκυρας
Διομήδης Συμεωνίδης
thumb|right|250px|Διομήδης Συμεωνίδης 1930 Ο Διομήδης Συμεωνίδης (Λευκωσία 1908 - 24 Απριλίου 1981 ), ήταν Κύπριος αθλητής του στίβου και ποδοσφαιριστής, διεθνής με την Εθνική Ελλάδος. Αποτέλεσε έναν από τους πρωτοπόρους τους αθλήματος στην Κύπρο και ήταν ιδρυτής του ΑΠΟΕΛ.
Καριέρα
Ξεκίνησε το ποδόσφαιρο στην Αγγλική σχολή Νιούχαμ και στο Παγκύπριο γυμνάσιο όπου φοιτούσε και ταυτόχρονα έκανε στίβο, αντισφαίριση, κρίκετ και χόκεϊ επί χόρτου. Το 1923 έπαιξε για τον Ποδοσφαιρικό Όμιλο Παγκύπρια και έπειτα στον Πανεργατικό και από το 1924 έως το 1926 αγωνιζόταν στο Τραστ.
Το 1926 γνωρίστηκε με τον Γιώργο Πούλια σε έναν αγώνα με τον ανεξάρτητο Αετό Λευκωσίας και τον ακολούθησε στην ίδρυση του ΠΟΕΛ, αποτέλεσε ιδρυτικό του μέλος αλλά και από τους πρώτους ποδοσφαιριστές του συλλόγου. Θεωρείται μαζί με τον Πούλια οι εμπνευστές της δημιουργίας του ΑΠΟΕΛ και ιδρυτές του.
Αγωνίστηκε στη θέση του επιθετικού σημειώνοντας πολλά γκολ κινώντας το ενδιαφέρων του Παναθηναϊκού όπου και πήρε μεταγραφή το 1929. Ήταν η πρώτη μεταγραφή κύπριου ποδοσφαιριστή έξω από τα σύνορα της χώρας. Στον Παναθηναϊκό έκανε μεγάλη καριέρα και αγωνίστηκε 5 φορές με την εθνική Ελλάδος. Σε 32 συμμετοχές στο Πανελλήνιο πρωτάθλημα σημείωσε 9 γκολ ενώ σημείωσε άλλα 13 γκολ για το πρωτάθλημα Αθηνών. Κατέκτησε το πρωτάθλημα Ελλάδας του 1930 και 3 πρωταθλήματα Αθήνας (1929, 1930, 1931). Το 1934 επέστρεψε στο ΑΠΟΕΛ, προπονητής και ποδοσφαιριστής, και το 1935 στο Τραστ κατακτώντας και το μοναδικό του πρωτάθλημα Κύπρου. Σταμάτησε το ποδόσφαιρο το 1936.
Σαν αθλητής του κλασικού αθλητισμού αγωνίστηκε με το ΑΠΟΕΛ και το 1929 στους πανελλήνιους αγώνες της Λεμεσού κατέκτησε το χρυσό μετάλλιο στη σκυταλοδρομία. Αγωνιζόταν επίσης στην λιθοβολία, σκυταλοδρομία και την σφαιροβολία όπου διακρίθηκε επανειλημμένα.
Εθνική Ελλάδος
Στην εθνική Ελλάδος αγωνίστηκε τη περίοδο 1930-1932 χωρίς να σημειώσει γκολ. Υπήρξε ο πρώτος Κύπριος ποδοσφαιριστής που αγωνίστηκε στην εθνική Ελλάδας μετά από την επιμονή του Γιόζεφ Κίνσλερ. Πρώτος του αγώνας ήταν στις 7 Δεκεμβρίου 1930 στο γήπεδο του Παναθηναϊκού σε αγώνα για το 1ο βαλκανικό κύπελλο με αντίπαλο τη Βουλγαρία και με σκορ 6-1 υπέρ της Ελλάδος. 2η συμμετοχή το 1931 επίσης για το ίδιο βαλκανικό κύπελλο στον αγώνα Γιουγκοσλαβία - Ελλάδα 4-1. 3η συμμετοχή του στο φιλικό παιχνίδι Ελλάδα - Β΄Ουγγαρίας 2-4 το 1931. 4η συμμετοχή του για το 2ο Βαλκανικό κύπελλο το 1932 και στον αγώνα Ρουμανία - Ελλάδα 5-3, και τελευταία συμμετοχή στις 2 Ιουλίου 1932 για το Βαλκανικό κύπελλο Βουλγαρία - Ελλάδα 2-0. Πέθανε τον Απρίλιο του 1981.
Βιβλιογραφία
Κατηγορία:Έλληνες αθλητές δρόμων ταχύτητας Κατηγορία:Κύπριοι αθλητές του στίβου Κατηγορία:Κύπριοι προπονητές ποδοσφαίρου Κατηγορία:Ποδοσφαιριστές Εθνικής Ελλάδος Κατηγορία:Ποδοσφαιριστές ΑΠΟΕΛ Κατηγορία:Ποδοσφαιριστές Παναθηναϊκού Κατηγορία:Προπονητές ποδοσφαίρου ΑΠΟΕΛ Κατηγορία:Επιθετικοί ποδοσφαιριστές Κατηγορία:Ποδοσφαιριστές Ένωσις Νέων Τραστ Κατηγορία:Έλληνες αθλητές του χόκεϊ επί χόρτου
404 Αρσινόη
Η Αρσινόη είναι μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,01. Ανακαλύφθηκε στις 20 Ιουνίου 1895 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια και πήρε το όνομά της από τη μητέρα του Ορέστη στην ελληνική μυθολογία. Η Αρσινόη φέρεται στους καταλόγους των αστεροειδών με τον αύξοντα αριθμό 404 κατά σειρά ανακάλυψης.
Φυσικά χαρακτηριστικά
Η διάμετρος της Αρσινόης υπολογίσθηκε σε 97,7 χιλιόμετρα (από δεδομένα του IRAS), ενώ η μάζα της εκτιμάται σε 977 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι C (ανθρακούχος), ενώ το άλβεδό της είναι 0,046 (από δεδομένα του IRAS). Η Αρσινόη περιστρέφεται γύρω από τον εαυτό της μία φορά κάθε 8 ώρες και 53 λεπτά. Η μέση θερμοκρασία στην επιφάνειά της εκτιμάται σε 100 ως 95 περίπου βαθμούς Κελσίου κάτω από το μηδέν.
Εξωτερικοί σύνδεσμοι
Αρσινοη
Καμήλα (σκάκι)
Η καμήλα (διεθνώς: camel ή long knight) είναι ανορθόδοξος πεσσός στο σκάκι που κινείται όπως ο ίππος υπερπηδώντας τους ενδιάμεσους πεσσούς, αλλά κατά ένα τετράγωνο μακρύτερα. Όταν κινείται, μπορεί να κάνει άλμα τρία τετράγωνα οριζόντια και ένα τετράγωνο κάθετα ή τρία τετράγωνα κάθετα και ένα τετράγωνο οριζόντια, ανεξάρτητα από τα ενδιάμεσα κομμάτια, αυτή η κίνηση γράφεται και (1,3) ιππογωνίως. Ο Ραλφ Μπέτζα έδωσε στο κομμάτι το σύμβολο L.
Συχνότερα εμφανίζεται στα διαγράμματα ως ανεστραμμένος ίππος, όπως και στο λήμμα αυτό.
Ιστορία
Η καμήλα είναι πολύ παλιό σκακιστικό κομμάτι, καθώς εμφανίζεται σε ορισμένες πολύ πρώιμες παραλλαγές του παιχνιδιού, όπως το Σκάκι του Ταμερλάνου. Είναι επίσης γνωστή από σκακιστικά προβλήματα.
Η καμήλα χρησιμοποιήθηκε και για συνδυασμούς κομματιών σε διάφορες παραλλαγές του παιχνιδιού. Η ένωση ή ο συνδυασμός καμήλας και φερζ χρησιμοποιείται στο Ωμέγα Σκάκι, όπου ονομάζεται μάγος (wizard), ενώ η ένωση ή ο συνδυασμός καμήλας και πρίγκιπα χρησιμοποιείται στο Σκάκι του Παύλοβιτς (Paulovits Game), όπου ονομάζεται στρατηγός (general).
Αξία
Η καμήλα από μόνη της έχει αξία περίπου ίση με δύο πιόνια (αισθητά λιγότερη από αυτή του ίππου), λόγω της δέσμευσής της στα μαύρα ή στα λευκά τετράγωνα της σκακιέρας που περιορίζουν την ελευθερία των κινήσεων της, ιδίως σε μια σκακιέρα 8×8, αλλά ως πρόσθετη ισχύ σε άλλα κομμάτια η καμήλα αξίζει περίπου όσο και ο ίππος, αφού και τα δύο κομμάτια ελέγχουν και μπορούν να κινηθούν σε οκτώ τετράγωνα.
Η μεγάλη της κίνηση επιφέρει τον κίνδυνο για ασταμάτητητες επιθέσεις κατά το άνοιγμα, συχνά κερδίζοντας αρκετό υλικό. Για παράδειγμα, εάν αντικατασταθεί ο πύργος στην πτέρυγα της λευκής βασίλισσας με έναν συνδυασμό καμήλας και βεζίρη (που ο Ραλφ Μπέτζα συμβολίζε με LW στη σημειογραφία του), τότε τα λευκά μπορούν να κερδίσουν αμέσως υλικό με 1.(LW)β4, απειλώντας με 2.(LW)ε5 να πάρουν την βασίλισσα των μαύρων και με 2.(LW)β5 τον πύργο στην πτέρυγα της μαύρης βασίλισσας, ενώ οι δύο αυτές απειλές δεν αποκρούονται ταυτόχρονα.
Φινάλε με καμήλες
Το φινάλε του βασιλιάς με μία καμήλα και έναν ίππο εναντίον ενός μοναχικού βασιλιά, είναι επίσης νικηφόρο, αλλά δεν είναι εύκολο, καθώς υπάρχουν δεκατρία είδη φρουρίου που επιφέρουν ισοπαλίες. Το φινάλε του βασιλιάς με μία καμήλα και έναν βεζίρη εναντίον ενός μοναχικού βασιλιά, μπορεί κάποιες φορές να επιτύχει το ματ, αλλά αυτό διαρκεί έως και 77 κινήσεις. Ο βασιλιάς με δύο καμήλες δεν μπορούν να κάνουν ματ σε έναν μοναχικό βασιλιά,ανεξάρτητα από το αν οι καμήλες είναι σε διαφορετικό χρώμα τετραγώνων ή όχι. Παρ' ότι το φινάλε του πύργου εναντίον καμήλας είναι σε γενικές γραμμές ισόπαλο, υπάρχουν περισσότερες νικηφόρες θέσεις σε αυτό από ό,τι υπάρχουν στο φινάλε του πύργου εναντίον ίππου και του πύργου εναντίον αξιωματικού, ενώ για να επιτευχθεί η νίκη χρειάζεται το πολύ 35 κινήσεις.
Παραπομπές
Κατηγορία:Ανορθόδοξοι πεσσοί
Δανιήλ Φουρλάνος
Ο Δανιήλ Φουρλάνος ήταν Έλληνας λόγιος του 16ου αιώνα.
Βιογραφικά στοιχεία
Γεννήθηκε στο Ρέθυμνο της Κρήτης στις αρχές του 16ου αιώνα. Σπούδασε οκτώ χρόνια φιλοσοφία, νομική και ιατρική επιστήμη στην Πάδοβα, και έλαβε διδακτορική δάφνη και στις τρεις.
Μετά τις σπουδές του επέστρεψε στην πατρίδα του, όπου επί αρκετό διάστημα εξάσκησε την ιατρική, αλλά αποδήμησε ξανά για πολιτικούς λόγους στη Βενετία. Δίδαξε εκεί φιλοσοφία σε διάφορους ευγενείς. Διορίστηκε στη συνέχεια καθηγητής στο Πανεπιστήμιο της Πάδοβας, όπου και δίδαξε μέχρι τον θάνατό του.
Ο Φουρλάνος υπήρξε διακεκριμένος λόγιος και ιατρός της εποχής του, με ευρωπαϊκή αναγνώριση και ακτινοβολία. Ο Γ. Ζαβίρας αναφέρει ότι ο σύγχρονος του Φουρλάνου Κων. Ζερβός σε επιστολή του προς τον Κρούσιο, γράφει για τον Ρεθύμνιο λόγιο τα εξής: «Ο Φουρλάνος είναι έν τε τη ιατρική και φιλοσοφία τα μάλιστα εξησκημένος». Παραλλήλως, ο Φουρλάνος υπήρξε και αξιόλογος συγγραφέας.
Απεβίωσε το 1596.
Πηγές
Κατηγορία:Έλληνες ιατροί του 16ου αιώνα Κατηγορία:Έλληνες λόγιοι του 16ου αιώνα
Σώστρατος ο Δυμαίος
Ο Σώστρατος ήταν ήρωας της ελληνικής μυθολογίας, φίλος του Ηρακλή.
Ήταν Αχαιός από την αρχαία πόλη Δύμη. Όπως μας αναφέρει ο Παυσανίας όταν πέρασε από την Δύμη, στην άκρη της δημοσίας οδού υπήρχε ο τάφος του Σώστρατου τον οποίο είχε φτιάξει ο ίδιος ο Ηρακλής για να τιμήσει τον φίλο του. Στον τάφο του υπήρχε στήλη με την μορφή του Ηρακλή στην οποία οι Δυμαίοι πρόσφεραν θυσίες.
Σύγχρονοι συγγραφείς και αρχαιολόγοι τον ταυτίζουν με τον Πολύστρατο, ήρωα της Δύμης που είχε βοηθήσει τον Ηρακλή στον πόλεμο κατά του Ηλείου βασιλιά Αυγεία και είχε σκοτωθεί εκεί. Σε αρχαιολογικές ανασκαφές βρέθηκε στήλη ίδια με αυτή που περιγράφει ο Παυσανίας ότι υπήρχε στον τάφο του Σώστρατου αλλά με το όνομα Πολύστρατος.
Παραπομπές
Κατηγορία:Αρχαίοι Αχαιοί Κατηγορία:Ήρωες της ελληνικής μυθολογίας Κατηγορία:Δύμη
Turning Torso
thumb|200px Το Turning Torso (στα ελληνικά αποδίδεται Τέρνινγκ Τόρσο) είναι το ψηλότερο κτίριο της Σουηδίας και της Σκανδιναβίας, χτισμένο στο Μάλμε. Το κύριο χαρακτηριστικό του είναι η περιστροφή του κατά 90 μοίρες. Στην Ευρώπη είναι το 3ο πιο ψηλό κτίριο κατοικιών. Έχει ύψος 190 μέτρα και 54 ορόφους. Άρχισε να χτίζεται το καλοκαίρι του 2001. Η κατασκευή του διήρκησε 4 χρόνια και άνοιξε επίσημα τις 27 Αυγούστου 2005. Το κτίριο είναι ιδιωτικό και έτσι δεν μπορεί ο οποιοσδήποτε να το επισκεφτεί. Από το καλοκαίρι του 2009 προπωλούνται εισιτήρια και είναι εφικτή η είσοδος στο κοινό, αρκεί να προλάβει όποιος το επιθυμεί αφού μονό λίγες εβδομάδες είναι διαθέσιμο. Το κτίριο σχεδίασε ο ισπανός αρχιτέκτονας Σαντιάγο Καλατράβα.
Εξωτερικοί σύνδεσμοι
Κατηγορία:Κτίρια και κατασκευές στη Σουηδία Κατηγορία:Ουρανοξύστες στη Σουηδία
Τρίτωνας
Ο Τρίτων στην ελληνική μυθολογία ήταν θεότητα της θάλασσας που αναφέρεται πρώτα από τον Ησίοδο στη Θεογονία (930-933). Γιος του Ποσειδώνα και της Αμφιτρίτης που κατοικούσε στον βυθό της θάλασσας στα χρυσά ανάκτορα των γονιών του. Κατά το σώμα ήταν όμοιος με τους άλλους θεούς αλλά από τους γλουτούς και κάτω κατέληγε σε ουρά ψαριού.
Σύμφωνα με τη μυθολογία
thumb|250px|Τρίτων - σύγχρονο διακοσμητικό στοιχείο πολεοδομίας στη Γερμανία|αριστερά Επειδή οι περί αυτόν παραδόσεις εντοπίζονταν στις ακτές του σημερινού κόλπου της Σύρτης (Λιβύη) φαίνεται πως η λατρεία αυτού μεταφέρθηκε από Έλληνες ναυτικούς εξ Αφρικής προσλαμβάνοντας ανθρωπόμορφη παρουσία. Το όνομά του συνδέθηκε με την Αργοναυτική εκστρατεία όταν το πλοίο Αργώ προσάραξε και εγκλωβίστηκε στην Τριτωνίτιδα λίμνη· ο Τρίτων βοήθησε στην αποκόλληση και έξοδό της Αργούς στο ανοικτό πέλαγος.thumb|250px|Τρίτων - η τυπογραφική σφραγίδα του [[Νικόλαος Σάρος|Νικόλαου Σάρου|αριστερά]]Κατά τον Παυσανία (Βοιωτικά Θ' 20,24,25) ο Τρίτων φονεύθηκε από τον Διόνυσο όταν επιτέθηκε κατά των Ταναγραίων γυναικών που κολυμπούσαν για να καθαρθούν προκειμένου να συμμετάσχουν σε όργια Διονυσιακής εορτής. Κατ΄ άλλους ο Τρίτων (ως προσωποποίηση του παλινδρομικού παράκτιου κύματος) άρπαζε κοπάδια ζώων που πλησίαζαν τις ακτές οπότε κάποιος Ταναγραίος βοσκός απέκοψε τον αυχένα του Τρίτωνα την ώρα που εκείνος κοιμόταν (δηλαδή σε κάποια κατάσταση ηρεμίας έφτιαξε κάποιο παράκτιο φράγμα - τοιχίο) ή φονεύθηκε από τον Διόνυσο επειδή συνελήφθη μεθυσμένος.
Ο Παυσανίας (Βοιωτικά Θ' 21) τον περιγράφει να φέρει πυκνά βαθυπράσινα μαλλιά (χρώμα ρηχής θάλασσας), με μεγάλο στόμα (μήκος ακτής), μάτια μεγάλα λευκά (παράκτιος αφρός), δάκτυλα και νύχια μεγάλα (τα ίχνη του αποσυρόμενου παράκτιου κύματος επί της ξηράς) και από το στέρνο και κάτω ουρά δελφίνων (ως ορμή που έβγαινε από τη θάλασσα). Άλλοι παρίσταναν αυτόν με δύο ουρές και δύο πόδες ίππου όπως ο Ιχθυοκένταυρος. Άλλοι θεωρούσαν ότι υπήρχαν πολλοί Τρίτωνες οι «Κενταυροτρίτωνες» που σάλπιζαν με κοχύλια την έλευση του Ποσειδώνα ή κατά διαταγή εκείνου την ηρεμία των κυμάτων. Η φαντασία των αρχαίων Ελλήνων δημιούργησε και ερωτικές περιπέτειες αυτών με τις Νηρηίδες όπως οι ακόλουθοι του Πάνα οι Σάτυροι με τις Νύμφες. Ο Τρίτωνας συνδέθηκε επίσης με τον μύθο του Ηρακλή, συγκεκριμένα με τον άθλο των χρυσών μήλων των Εσπερίδων που έπρεπε προηγουμένως να τον καταβάλει ο Ηρακλής. Εξ αυτού και η γλυπτή παράσταση στη ζωοφόρο αρχαίου ναού στην Ακρόπολη (Αθήνα).
Η θεότητα αυτή εισήχθηκε και στη Ρωμαϊκή μυθολογία· ο μεν Βιργίλιος αναφέρει πως ο σύντροφος του Αινεία ο Μισηνός γκρεμίσθηκε από τον Τρίτωνα στη θάλασσα επειδή τόλμησε να συναγωνισθεί μαζί του στον ήχο της σάλπιγγας, ο δε Οβίδιος επειδή συνετέλεσε στην αποχώρηση των υδάτων με τα οποία ο Ζευς απειλούσε να καλύψει τη γη μετά τον κατακλυσμό.
Κύριο σύμβολο της θεότητας ήταν το «θαλάσσιο κέρας» ή «θαλάσσια κόγχη», το κοινώς λεγόμενο μεγάλο κοχύλι εκ του οποίου έβγαιναν ήχοι στους οποίους τίποτα δεν μπορούσε να αντισταθεί, καθώς και η τρίαινα και το κουπί (παράκτια ναυτικά εργαλεία).
Στην Τέχνη
αριστερά|μικρογραφία|Η μάχη του Ηρακλή με τον Τρίτωνα Η κύλιξ με Ηρακλή και Τρίτωνα είναι αρχαίο ελληνικό εύρημα από το Κορνέτο, σήμερα Ταρκυνία (Tarquinia) του Λάτιο της Ιταλίας. Εκτίθεται στο Εθνικό Μουσείο της Ταρκυνίας. Είναι αγγείο που χρησίμευε στην πόση κρασιού. Είναι διακοσμημένο εσωτερικά και εξωτερικά με αγγειογραφίες. Στο εσωτερικό βλέπουμε αναπαράσταση της πάλης του Ηρακλή με τον Τρίτωνα, ενώ η σκηνή περιβάλλεται από χορό Νηρηίδων με επιγραφές. Ο Ηρακλής σφίγγει τον Τρίτωνα με τα μπράτσα του για να τον πνίξει, ενώ έχει δεμένες τις γροθιές του σε λαβή που αποδίδεται σε σχήμα μαιάνδρου. Στο εξωτερικό μέρος εικονίζονται δύο ζώνες. Στην επάνω ζώνη βλέπουμε μια σκηνή αρματοδρομίας. Ένα άρμα με δύο άλογα καλπάζει προς τα δεξιά ανάμεσα σε δύο τέρματα. Η κάτω ζώνη είναι διακοσμημένη με αντικριστές Σφίγγες, και με την επιγραφή «ΧΑΙΡΕ ΚΑΙ ΠΙΕΙ ΕΥ» (χαίρε και καλή πόση).
Στον αρχαίο ισθμό της Κορίνθου (κατά τον Παυσανία) στον Ναό του Ποσειδώνα υπήρχαν χάλκινοι Τρίτωνες καθώς και δύο χρυσελεφάντινοι, που είχε αφιερώσει ο Ηρώδης ο Αττικός. Επίσης στη κορυφή της στέγης του ωρολογίου του Ανδρόνικου του Κυρρήστου, στην Αθήνα, υπήρχε Τρίτωνας βαστάζοντας ράβδο που στρέφονταν κατά τη διεύθυνση του πνέοντος ανέμου (ως ανεμοδείκτης). Επίσης σε νεώτερους χρόνους, (Ελληνιστική περίοδος) φαίνεται πως το δάπεδο στον πρόναο του Ναού του Διός στην Ολυμπία το είχαν κοσμήσει με ωραίο ψηφιδωτό που εικόνιζε δύο Τρίτωνες. Ένας χάλκινος Τρίτωνας είναι και ο ανεμοδείκτης στην κορυφή του θόλου στο ιστορικό κτίριο Σίνα του Εθνικού Αστεροσκοπείου Αθηνών, το οποίο βρίσκεται στον λόφο των Νυμφών απέναντι από την Ακρόπολη και είναι κατασκευασμένο από τον Θεόφιλο Χάνσεν (1842-1846).
Παραπομπές
Κατηγορία:Θαλάσσιες θεότητες της ελληνικής μυθολογίας Κατηγορία:Αρχαία ελληνική τέχνη
Κατερίνα Στικούδη
Η Κατερίνα Στικούδη (Θεσσαλονίκη, 16 Απριλίου 1985) είναι Ελληνίδα τραγουδίστρια, ηθοποιός, παρουσιάστρια, μοντέλο, επιχειρηματίας και πρώην πρωταθλήτρια της κολύμβησης.
Νεανικά χρόνια
Γεννήθηκε στις 16 Απριλίου 1985 στη Θεσσαλονίκη όπου και μεγάλωσε. Από μικρή ηλικία και για πολλά χρόνια, ασχολήθηκε με την κολύμβηση και μάλιστα υπήρξε αθλήτρια στην ομάδα του ΠΑΟΚ, με την οποία το 2001 κατέκτησε τη πέμπτη θέση σε πανελλήνιο πρωτάθλημα. Μετά το σχολείο, φοίτησε στο τμήμα ιατρικών εργαστηρίων του ΤΕΙ Λάρισας αλλά δεν αποφοίτησε ποτέ λόγω της ενασχόλησης της με το modeling και την εγκατάσταση της στην Αθήνα.
Σταδιοδρομία
Ξεκίνησε τη σταδιοδρομία της στον χώρο του θεάματος, το 2005, παίρνοντας μέρος στα ελληνικά καλλιστεία όπου εξελέγη Μις Ελλάς. Έπειτα, εκπροσώπησε τη χώρα στο διεθνή διαγωνισμό ομορφιάς Μις Κόσμος και ξεκίνησε να δουλεύει ως μοντέλο, κάνοντας κυρίως φωτογραφήσεις για περιοδικά. Τη σεζόν 2005-2006 έκανε κάποιες εμφανίσεις στην καθημερινή σειρά του ΑΝΤ1, «Έρωτας» ενώ την ίδια σεζόν ήταν συμπαρουσιάστρια των Θέμη Μάλλη και Ελεάννας Τρυφίδου στην πρωινή lifestyle εκπομπή «La Sousourela», κάνοντας έτσι το ντεμπούτο της ως παρουσιάστρια. Το καλοκαίρι του 2006 επιλέχθηκε από την ομάδα της εκπομπής Πρωινός καφές, με κεντρική παρουσιάστρια την Ελεονώρα Μελέτη, για την παρουσίαση της στήλης της μόδας για την τηλεοπτική σεζόν 2006-2007. Η συνεργασία της με την εκπομπή συνεχίστηκε και για δεύτερη χρονιά, για τη σεζόν 2007-2008. Παράλληλα με την παρουσία της στην εκπομπή «Πρωινός καφές» συμμετείχε στο βασικό καστ της οικογενειακής κωμικής σειράς «Τα κορίτσια του μπαμπά» στο ρόλο της Σίλιας Ροδά.
Το 2008, έκανε ένα σύντομο πέρασμα από τη σειρά του ΑΝΤ1, «Λόλα» ενώ την ίδια περίοδο ανέλαβε την παρουσίαση της μακροβιότερης μουσικής εκπομπής της ελληνικής τηλεόρασης του «Mega Star» στο MEGA. Παρέμεινε στο πόστο της παρουσιάστριας της εκπομπής για τρεις τηλεοπτικές σεζόν, μέχρι και το καλοκαίρι του 2011 που το κανάλι αποφάσισε την ολοκλήρωση της εκπομπής μετά από 22 χρόνια μετάδοσης. Το 2009, έκανε μια guest εμφάνιση στη σειρά του MEGA, «Λατρεμένοι μου γείτονες» και την ίδια χρονιά, κυκλοφόρησε το πρώτο της κομμάτι, με τίτλο «Τώρα» σε συνεργασία με το συγκρότημα LAVA, όπου έκαναν και καλοκαιρινή περιοδεία. Τη σεζόν 2009-2010, πέρα από την παρουσίαση του Mega Star για 2η σεζόν, ανέλαβε μαζί με τον Κώστα Φραγκολιά την παρουσίαση του «Guinness World Record Show» για τα γυρίσματα του οποίου ταξίδεψαν στο Μιλάνο όπου έλαβαν μέρος οι δοκιμασίες των διαγωνιζόμενων του show. Μέσα στο 2010, έκανε guest εμφανίσεις στις κωμικές σειρές «Η Πολυκατοικία», «Μίλα Μου Βρώμικα» & «Μ+Μ», ενώ έκανε το κινηματογραφικό της ντεμπούτο στην ταινία «Σούλα Έλα Ξανά». Ακόμη συμμετείχε στη κριτική επιτροπή του διαγωνισμού «Playmate Of The Year» και κυκλοφόρησε τα κομμάτια «Εμμονή» σε συνεργασία με τους ΝΕΒΜΑ, «Δεν Θα Νιώθουμε Πόνο», «Δεν Με Ξέρεις» και «Βγάλτα». Επίσης, ακολούθησε η καλοκαιρινή περιοδεία NEBMA Feat. Κατερίνα Στικούδη Summer Tour.
Τη σεζόν 2010-2011 συμμετείχε ως διαγωνιζόμενη στο μουσικό σόου «Just the 2 Of Us», όπου κατέκτησε την ένατη θέση κι έπειτα, το 2011, παρουσίασε τον διαγωνισμό ομορφιάς «Playmate Of The Year» στο STAR, ενώ έκανε ένα guest στο δεύτερο κύκλο της καθημερινής σειράς «Η Ζωή της Άλλης» και κυκλοφόρησε τρία τραγούδια, «6 Εκατομμύρια», «Η Μουσική Μου» και «Άγγιξε Με» καθώς και το πρώτο της δισκογραφικό άλμπουμ.
Το 2012, κυκλοφόρησε πέντε τραγούδια. Τα «Σενάριο», «Μη», «OK (Δεν Τρέχει Τίποτα)», «Απ' Την Αρχή» και «Σαν Να Μην Υπάρχω», έκανε καλοκαιρινή περιοδεία και live εμφανίσεις στο νυχτερινό κέντρο Θέα με τους Νίκο Οικονομόπουλο και Έλλη Κοκκίνου. Τη χειμερινή σεζόν 2012-13 ακολούθησαν εμφανίσεις στο club Fever με τους Νίκο Οικονομόπουλο και Σταμάτη Γονίδη. Το 2013, κυκλοφόρησε το δεύτερο της άλμπουμ, με τίτλο «Η Γεύση Της Ζωής Μου» καθώς και τα τραγούδια «Ψηλά Τακούνια», «Μίλια Μακριά», «Με Ένα Σου Φιλί», «Μόνο Αγάπη» και «Δύο Καρδιές» ενώ έκανε εμφανίσεις στο μαγαζί Fix Live με τους Νίκο Οικονομόπουλο, Melisses και Μαρία Εγγλέζου αλλά και καλοκαιρινή σόλο περιοδεία.
Τη σεζόν 2013-2014 συμμετείχε στο ελληνικό σόου «Dancing with the Stars», όπου κατέκτησε τη δεύτερη θέση και παράλληλα έκανε εμφανίσεις στο νυχτερινό κέντρο VOX με τους Πάνο Καλίδη, Χρήστο Χολίδη και Χρύσπα. Το 2014, κυκλοφόρησε τα τραγούδια «Σ' Ένα Όνειρο», «Η Γεύση Της Ζωής Μου» και «Τατουάζ», έκανε εμφανίσεις στο Astra Live με τους Πάνο Καλίδη και Ηλία Βρεττό αλλά και ένα guest στη σειρά «Το σόι σου».
Το 2015, κυκλοφόρησε το τρίτο της άλμπουμ, «Cliche» μαζί με τα τραγούδια «Συννεφιά», «Θα σου περάσει» με τους ΝΕΒΜΑ και το ομώνυμο «Cliche». Επίσης, έκανε live εμφανίσεις στο Dammes με τον Κώστα Δόξα και καλοκαιρινή περιοδεία. Τη χειμερινή σεζόν 2015-16 έκανε εμφανίσεις στο Fix Live με τους Σταμάτη Γονίδη και Γιώργο Τσαλίκη ενώ το 2016 κυκλοφόρησε έξι τραγούδια. Τα «Voices», «I Like The Way», «Φυλαχτό», «Πιράνχας» με τον TNS, «Οξυγόνο» με τη Naya και «Κοκομπλόκο» με τον Νίκο Μουτσινά, στα πλαίσια της ομώνυμης παράστασης του.
Το 2017, κυκλοφόρησε τα τραγούδια «Ρετρό» και «Κάνω Ότι Δε Βλέπω», έκανε εμφανίσεις στο Fix Live με τους Αντύπα και Ανδρέα Στάμο, καλοκαιρινή σόλο περιοδεία και έπαιξε στη ταινία «Ο Θησαυρός» ως Σάρον-Χάιδω Μανωλάκου. Το 2018, κυκλοφόρησε τα τραγούδια «Ενθάδε Κείται», «Μη Βιαστείς Να Μεγαλώσεις», «Botox», «16 Απρίλη», «Κάρμα» και «Απ' Το Τίποτα», όλα μαζί με videoclips, το τέταρτο της άλμπουμ, με τίτλο «Sountrack» και έπαιξε στη ταινία «Μαζί τα φάγαμε» ως Μαργαρίτα. Την ίδια χρονιά συμμετείχε ως guest στα ελληνικά καλλιστεία του Μακεδονία TV.
Το 2019, κυκλοφόρησε το τραγούδι «Από Μια Άλλη Εποχή». Παράλληλα συμμετείχε ως διαγωνιζόμενη στον πέμπτο κύκλο του show μεταμφιέσεων «Your Face Sounds Familiar» στον ΑΝΤ1 όπου κατέκτησε τη δεύτερη θέση. Εκεί ενσάρκωσε προσωπικότητες όπως η Δήμητρα Γαλάνη, η Σερ, η Μαρία Φαραντούρη, ο Άλις Κούπερ, η Κοντσίτα Βουρστ και άλλους. Ακόμη έκανε μία έκτακτη εμφάνιση στην κωμική σειρά «Πέτα τη Φριτέζα». Από τον Σεπτέμβριο του ίδιου έτους μέχρι σήμερα έχει ένα από τους πρωταγωνιστικούς ρόλους στο καστ της κωμικής σειράς «Αν Ήμουν Πλούσιος», σε σκηνοθεσία Στράτου Μαρκίδη, υποδυομένη την Φρόσω. Τον Οκτώβριο υπέγραψε συμβόλαιο συνεργασίας με την δισκογραφική εταιρία Minos EMI ενώ τον Νοέμβριο κυκλοφόρησε το νέο της κομμάτι με τίτλο «Το ξέραμε και οι δυο». Την ίδια περίοδο έκανε το πρώτο της επιχειρηματικό βήμα ανοίγοντας την αισθητική δερματολογική κλινική Dermapro στο Κολωνάκι. Από τις 8 Νοεμβρίου ξεκίνησε τις εμφανίσεις της στο κέντρο Ιερά Οδός μαζί με τον Βασίλη Καρρά, τον Γιάννη Πλούταρχο και την Έλλη Κοκκίνου για τη χειμερινή σεζόν 2019-2020. Τέλος, τον Δεκέμβριο έκανε το θεατρικό της ντεμπούτο στο μιούζικαλ «Annie» παίζοντας μαζί με την Μίρκα Παπακωνσταντίνου, τον Αλέξανδρο Μπουρδούμη, την Νάντια Μπουλέ και τον Αργύρη Αγγέλου σε σκηνοθεσία Θέμιδας Μαρσέλλου. Τον Ιανουάριο του 2020, επέστρεψε τηλεοπτικά ως παρουσιάστρια, αναλαμβάνοντας τον τρίτο κύκλο του show μόδας «My Style Rocks» στον ΣΚΑΪ. Επίσης, μέσα στη χρονιά κυκλοφόρησε τα τραγούδια «Διαφέρω» ως σόλο και «Οι Ιστορίες Μας» μαζί με την Ελευθερία Ελευθερίου. Το Νοέμβριο της ίδιας χρονιάς κυκλοφόρησε το πρώτο της χριστουγεννιάτικο τραγούδι, με τίτλο «Τα Χριστούγεννα μου Εσύ». Στις αρχές του 2021, μετά την ολοκλήρωση και της τέταρτης σεζόν του «My Style Rocks», επέστρεψε τηλεοπτικά ως διαγωνιζόμενη στο talent show του ΑΝΤ1 «Your Face Sounds Familiar: All Star» δύο χρόνια μετά την πρώτη συμμετοχή της ενσαρκώνοντας προσωπικότητες όπως η Σακίρα, η Δήμητρα Παπίου, η Δήμητρα Γαλάνη, η Μαίρη Χρονοπούλου, ο Billy Idol και άλλους. Εκεί κατέκτησε την έβδομη θέση στην τελική κατάταξη. Την ίδια χρονιά κυκλοφόρησε τα νέα της κομμάτια σε trap ρυθμό σε συνεργασία με διάφορους καλλιτέχνες όπως ο DJ Stefan, o Lil Pop, ο McDaddy, ο KG και οι Dinamiss.
Τον Σεπτέμβριο του 2021 επιστρέφει τηλεοπτικά στο μουσικό σόου «Just the 2 Of Us», έντεκα χρόνια μετά τη συμμετοχή της, αυτή τη φορά ως παρουσιάστρια των backstage. Την ίδια περίοδο επιστρέφει και κινηματογραφικά έχοντας έναν από τους πρωταγωνιστικούς ρόλους στο τέταρτο μέρος της κωμωδίας «The Black Bachelor 4», σε σκηνοθεσία Γιάννη Παπαδάκου. Στο τέλος της ίδιας χρονιάς κυκλοφορεί το πέμπτο της προσωπικό album με τίτλο Grande από τη Minos EMI.
Το 2022 συμμετείχε ως guest κριτής στο «The Masked Singer» του ΣΚΑΪ αλλά και στα «Mad Video Music Awards», ερμηνεύοντας τα κομμάτια «Yalla» και «Τους Πονάει» με τους Vegas, KG και Greg. Την ίδια χρονιά κυκλοφόρησε το τραγούδι «40 Μέρες» με videoclip και το «Katerina Stikoudi x Robin Skouteris - The Mashed Up Megamix». Τη σεζόν 2022-23 πρωταγωνίστησε στη παράσταση «Άντρες με τα όλα τους» (σκην. Θέμιδας Μαρσέλλου) στο Θέατρο Βέμπο.
Προσωπική ζωή
Το 2009 ξεκίνησε τη σχέση της με τον DJ και μουσικό επιμελητή του συγκροτήματος ΝΕΒΜΑ, Βαγγέλη Σερίφη (γνωστό και ως DJ Rico). Στις 25 Αυγούστου 2018 παντρεύτηκαν στη Θεσπρωτία.
Παραπομπές
Κατηγορία:Ελληνίδες τραγουδίστριες Κατηγορία:Φωτομοντέλα Κατηγορία:Ελληνίδες μοντέλα Κατηγορία:Έλληνες αθλητές της κολύμβησης Κατηγορία:Κολυμβητές ΠΑΟΚ Κατηγορία:Έλληνες παρουσιαστές Κατηγορία:Ελληνίδες τηλεπαρουσιάστριες Κατηγορία:Ελληνίδες ηθοποιοί τηλεόρασης Κατηγορία:Ελληνίδες ηθοποιοί κινηματογράφου Κατηγορία:Ελληνίδες τραγουδίστριες ποπ Κατηγορία:Ελληνίδες επιχειρηματίες
Ενδιάμεσες εκλογές των Ηνωμένων Πολιτειών 2022
Οι ενδιάμεσες εκλογές των Ηνωμένων Πολιτειών του 2022 (αγγλικά: 2022 United States elections ή 2022 United States midterm elections) διεξήχθησαν την Τρίτη, 8 Νοεμβρίου 2022, στις Ηνωμένες Πολιτείες της Αμερικής. Άλλες επιμέρους και ειδικές εκλογές έγιναν κατά την διάρκεια της χρονιάς.
Οι ενδιάμεσες εκλογές του 2022, καθόρισαν την σύνθεση και τον έλεγχο του Κογκρέσου των Ηνωμένων Πολιτειών. Πιο συγκεκριμένα, τέθηκε σε εκλογές το σύνολο των 435 μελών της Βουλής των Αντιπροσώπων των Ηνωμένων Πολιτειών και περίπου το ένα τρίτο (35) των 100 εδρών της Γερουσίας των Ηνωμένων Πολιτειών. Οι εκλογές για το Κογκρέσο, θα διαμορφώσουν την σύνθεση του 118ου Κογκρέσου των Ηνωμένων Πολιτειών.
Στη Βουλή των Αντιπροσώπων, το κόμμα που θα διαθέτει τουλάχιστον 218 έδρες, θα κατέχει την πλειοψηφία των εδρών και τον έλεγχό της. Αντίστοιχα, στη Γερουσία των Ηνωμένων Πολιτειών, για να επιτευχθεί πλειοψηφία απαιτούνται τουλάχιστον 50 έδρες από το Δημοκρατικό Κόμμα (λόγω ότι η Αντιπρόεδρος Κάμαλα Χάρις, ως Πρόεδρος της Γερουσίας, ανήκει στο Δημοκρατικό Κόμμα), είτε 51 έδρες από το Ρεπουμπλικανικό Κόμμα.
Επιπλέον, στις ενδιάμεσες εκλογές του 2022, 36 από τις 50 θέσεις Κυβερνητών πολιτειών των ΗΠΑ, τέθηκαν σε εκλογές. Τέλος, διεξήχθη πλήθος άλλων πολιτειακών και τοπικών εκλογών ανά την επικράτεια της χώρας.
Οι ενδιάμεσες εκλογές του 2022, ήταν οι πρώτες εκλογές της δεκαετίας του 2020 και οι πρώτες ύστερα από την ανακατανομή των εδρών της Βουλής των Αντιπροσώπων, που θα διεξαχθούν σύμφωνα με τα αποτελέσματα της απογραφής του 2020.
Εκλογές της Γερουσίας
Στη Γερουσία των Ηνωμένων Πολιτειών, οι Δημοκρατικοί κατάφεραν να διατηρήσουν την πλειοψηφία τους, ύστερα από την επανεκλογή των γερουσιαστών Μαρκ Κέλι (Αριζόνα) και Κάθριν Κόρτεζ Μάστο (Νεβάδα). Επίσης, πρόσθεσαν μία ακόμη έδρα από το Ρεπουμπλικανικό Κόμμα στο Δημοκρατικό, στην πολιτεία της Πενσυλβάνιας. Αναμένονται αποτελέσματα για την πολιτεία της Τζόρτζια, όπου και θα πραγματοποιηθούν επαναληπτικές εκλογές στις 6 Δεκεμβρίου 2022. αριστερά|μικρογραφία|Οι εκλογές για την [[Γερουσία (ΗΠΑ)|Γερουσία (Αποτελέσματα). ]]
Εκλογές της Βουλής
Οι Ρεπουμπλικανοί κατάφεραν να αποκτήσουν την πλειοψηφία και τον έλεγχο της Βουλής των Αντιπροσώπων. Στο επόμενο (118ο) Κογκρέσο θα έχουν αρκετά ισχνή πλειοψηφία έναντι των Δημοκρατικών. αριστερά|μικρογραφία|Οι εκλογές για την [[Βουλή των Αντιπροσώπων (ΗΠΑ)|Βουλή των Αντιπροσώπων (Αποτελέσματα). ]]
Εξωτερικοί σύνδεσμοι
Κατηγορία:Εκλογές στις Ηνωμένες Πολιτείες Αμερικής Κατηγορία:Πολιτική των Ηνωμένων Πολιτειών Κατηγορία:Εκλογές του 2022 Κατηγορία:2022
Γιώργος Σταθάκης
Ο Γιώργος Σταθάκης (8 Νοεμβρίου 1953) είναι Έλληνας οικονομολόγος και πολιτικός.
Ο Σταθάκης ήταν καθηγητής πολιτικής οικονομίας στο Πανεπιστήμιο Κρήτης. Το 2012 εκλέχτηκε βουλευτής με το ΣΥΡΙΖΑ, με την ταυτόχρονη παραίτηση του από αντιπρύτανης του Πανεπιστημίου. Κατά την περίοδο που ο ΣΥΡΙΖΑ ήταν αξιωματική αντιπολίτευση, ήταν υπεύθυνος του τομέα Ανάπτυξης του κόμματος.
Στις 27 Ιανουαρίου 2015 έγινε υπουργός Οικονομίας, Υποδομών, Ναυτιλίας και Τουρισμού στην πρώτη κυβέρνηση του Αλέξη Τσίπρα, θέση που κατείχε έως τις 27 Αυγούστου 2015. Στις 23 Σεπτεμβρίου 2015 ορίστηκε υπουργός Οικονομίας, Ανάπτυξης και Τουρισμού στη δεύτερη κυβέρνηση του Αλέξη Τσίπρα. Στις 5 Νοεμβρίου του 2016 ορίστηκε υπουργός Περιβάλλοντος και Ενέργειας, αξίωμα που διατήρησε μέχρι τον Ιούλιο του 2019.
Πανεπιστημιακή απασχόληση
Από το 1985 μέχρι 1987, ήταν Ειδικός Επιστήμονας στο Tμήμα Mηχανικών H/Y του Πανεπιστημίου Πάτρας. Το 1988 έγινε λέκτορας στο Πανεπιστήμιο Κρήτης, αναπληρωτής καθηγητής το 1992 και καθηγητής το 1997).
Παραπομπές
Κατηγορία:Καθηγητές Πανεπιστημίου Κρήτης Κατηγορία:Έλληνες οικονομολόγοι Κατηγορία:Βουλευτές εκλεγμένοι με τον ΣΥΡΙΖΑ Κατηγορία:Βουλευτές Χανίων Κατηγορία:Έλληνες υπουργοί Οικονομίας, Υποδομών, Ναυτιλίας και Τουρισμού Κατηγορία:Έλληνες υπουργοί Οικονομίας, Ανάπτυξης και Τουρισμού Κατηγορία:Έλληνες υπουργοί Περιβάλλοντος και Ενέργειας Κατηγορία:Έλληνες πολιτικοί του 21ου αιώνα
Γήρας
Το γήρας ή γήρανση ή γηρατειά η είναι το ηλικιακό στάδιο των σύνθετων μορφών ζωής όλων των βιολογικών βασιλείων που χαρακτηρίζεται από σταδιακή επιδείνωση της φυσιολογικής λειτουργίας τους. Όσο το γήρας αυξάνεται τόσο αυξάνεται και η θνησιμότητα. Η λέξη γήρανση μπορεί να αναφέρεται είτε σε κυτταρική είτε σε γήρανση ολόκληρου του οργανισμού. Η επιστήμη που εξετάζει την βιολογική γήρανση των ανθρώπων είναι γεροντολογία.
Αναφορές
Σύμφωνα με τον Πυθαγόρα, η ζωή χωρίζεται σε τέσσερις περιόδους. Κάθε μία από αυτές έχει διάρκεια 20 χρόνων. Αυτές οι περίοδοι αντιστοιχούν με τις τέσσερις εποχές. Υπάρχει η παιδική ηλικία ή άνοιξη από 0-20 ετών, η εφηβεία ή καλοκαίρι από 20-40 ετών, η νεότητα ή φθινόπωρο από 40- 60 ετών και τα γηρατειά ή χειμώνας από 60- 80 ετών. Ο Αριστοτέλης από την άλλη, τοποθετεί τη φυσική ωριμότητα στα 35 και την πνευματική στα 49.
Τα δικαιώματα των ηλικιωμένων
Όπως όλοι οι πολίτες, έτσι και οι ηλικιωμένοι, διακρίνονται από ποικιλία δικαιωμάτων και υποχρεώσεων, βάσει των νόμων του ΟΗΕ, της Ευρωπαϊκής Ένωσης καθώς και των επιμέρους νόμων κάθε χώρας. Σύμφωνα με την Παγκόσμια Διακήρυξη των Ανθρωπίνων Δικαιωμάτων (άρθρο 25 παρ.1) ο καθένας έχει το δικαίωμα ασφάλισης γήρατος.
Η Διεθνής Ομοσπονδία Γήρατος αναφέρεται στα δικαιώματα και τις υποχρεώσεις των ηλικιωμένων. Τα δικαιώματα προσδιορίζονται με τις έννοιες της ανεξαρτησίας, συμμετοχής, περίθαλψης, ολοκλήρωσης της προσωπικότητας και αξιοπρέπειας. Έμφαση δίνεται στο εισόδημα, την απασχόληση, την πρόσβαση σε προγράμματα εκπαίδευσης και ειδίκευσης, στη διαβίωση σε ασφαλές περιβάλλον, στην παραμονή στο σπίτι τους, στην ενεργό συμμετοχή τους στην κοινωνία και τη διαδικασία ανάπτυξης της χώρας τους. Όσον αφορά τις ευθύνες των ηλικιωμένων, όσο το επιτρέπει η υγεία τους και η προσωπική τους κατάσταση, είναι να παραμείνουν ενεργοί, ικανοί, να στηρίζονται στον εαυτό τους και να είναι χρήσιμοι, να εφαρμόζουν σωστές αρχές σωματικής και πνευματικής υγείας στη ζωή τους, να επωφελούνται από την εκπαίδευση και την ειδίκευση, να προγραμματίσουν και να ετοιμάζονται για τα γηρατειά και τη συνταξιοδότηση, να ενημερώνουν τις γνώσεις τους και τις ειδικότητες τους, ώστε να έχουν δυνατότητα απασχόλησης, να είναι ευέλικτοι, μαζί με τα άλλα μέλη της οικογένειας και να προσαρμόζονται στις σχέσεις που αλλάζουν, να μοιράζονται γνώσεις, ειδικότητες, εμπειρία και αξίες με τις νεότερες γενιές, να συμμετέχουν στην πολιτική ζωή της κοινωνίας, να αναζητούν και να αναπτύσσουν νέες υπηρεσίες στην κοινότητα, να αποφασίζουν για την περίθαλψη τους την οποία γνωρίζει ο γιατρός τους και η οικογένεια.
Βιβλιογραφία
Κατηγορία:Γήρανση
Καλλιφώνι Καρδίτσας
Το Καλλιφώνι ή Καλλιφώνιο είναι χωριό του δήμου Καρδίτσας, της περιφερειακής ενότητας (πρώην νομού) Καρδίτσας, Θεσσαλία. Σύμφωνα με την απογραφή του 2011 έχει 1.017 κατοίκους. Απέχει 13 χιλιόμετρα από την Καρδίτσα.
Ιστορία
Μετά το 1881, το Καλλιφώνι έγινε έδρα δήμου και δημιουργήθηκε σε αυτό αστυνομικός σταθμός. Κατά τη διάρκεια του ελληνοτουρκικού πολέμου του 1897, στο χωριό κατέφυγε ο Νικόλαος Πλαστήρας, καθώς ξυλοκόπησε ένα τουρκόπουλο ως εκδίκηση στη συμπεριφορά του γιου του Τούρκου διοικητή, σύμφωνα με τον ίδιο, ενώ η προφορική παράδοση στο Καλλιφώνι αναφέρει ότι το είχε σκοτώσει.
Πληθυσμός
Ακολουθεί η πορεία του πληθυσμού σύμφωνα με τις απογραφές:
Διοικητικές μεταβολές
Μετά την προσάρτηση του Καλλιφωνίου στην Ελλάδα μαζί με την υπόλοιπη Θεσσαλία το 1881, ορίστηκε το 1883 έδρα του δήμου Καλλιφωνίου, του νομού Τρικάλων. Με το ΦΕΚ 136Α (08/07/1899) ο οικισμός υπάγεται στο νομό Καρδίτσης, μέχρι το 1909, όταν με το ΦΕΚ 282Α - 04/12/1909, υπάγεται πάλι στον νομό Τρικάλων. Ο δήμος Καλλιφωνίου καταργήθηκε το 1912 και το Καλλιφώνι ορίστηκε έδρα ομώνυμης κοινότητας της επαρχίας Καρδίτσας. Το 1944, με το ΦΕΚ 82Α, υπάγεται στον νομό Καρδίτσας. Με το πρόγραμμα Καποδίστριας, η κοινότητα Καλλιφωνίου καταργήθηκε το 1997 και το Καλλιφώνι ορίστηκε έδρα του δήμου Καλλιφωνίου. Με το πρόγραμμα Καλλικράτης, ο δήμος Καλλιφωνίου καταργήθηκε και εντάχθηκε στον δήμο Καρδίτσας.
Πολιτισμός
Εκτός από τον εορτασμό της μονής της Παναγίας Φανερωμένης τις 23 Αυγούστου, στο χωριό λαμβάνουν χώρα παραδοσιακοί χώροι το Πάσχα και ανήμερα των Χριστουγέννων, το αποκριάτικο έθιμο των Ρογκατσαρίων και κάθε δύο χρόνια γίνεται αναβίωση παραδοσιακού καραγκούνικου γάμου.
Παραπομπές
Κατηγορία:Χωριά του νομού Καρδίτσας Κατηγορία:Δήμος Καρδίτσας
Αικατερίνη Τρικούπη
Η Αικατερίνη Τρικούπη (Κωνσταντινούπολη, 1800 - Αίγινα, 15 Ιουλίου 1871), υπήρξε σύζυγος του πρωθυπουργού της Ελλάδας και ιστοριογράφου Σπυρίδωνα Τρικούπη. Γιος της ήταν ο επίσης πρωθυπουργός, Χαρίλαος Τρικούπης.
Βιογραφία
Γεννήθηκε στη Κωνσταντινούπολη το 1800 και ήταν κόρη του λογίου και αξιωματούχου στις Παραδουνάβιες Ηγεμονίες Νικολάου Αλ. Μαυροκορδάτου (1744 - 1818) και της Σμαράγδας Καρατζά. Είχε έναν αδελφό, τον αγωνιστή της επανάστασης του 1821 και πολιτικό του ελληνικού κράτους, Αλέξανδρο Μαυροκορδάτο και δύο αδελφές, τις Ελένη και Ευφροσύνη ( σύζυγος του Φρειδερίκου Εδουάρδου Ράινεκ ). Θείος της ήταν ο ηγεμόνας της Βλαχίας, Ιωάννης Καρατζάς.
Όταν μετά την έναρξη της ελληνικής επανάστασης πραγματοποιήθηκαν από τους Οθωμανούς διωγμοί κατά των Ελλήνων της Κωνσταντινούπολης, η οικία της στο Μέγα Ρεύμα δέχτηκε επίθεση, ενώ ο θείος της, Γεώργιος Μαυροκορδάτος απαγχονίστηκε. Αργότερα, υπό το φόβο μην αιχμαλωτιστεί και καταλήξει στα χαρέμια, έφυγε από την οικία της και βρήκε καταφύγιο σε έναν Άγγλο ιερέα, ο οποίος την φυγάδευσε μέσω πλοίου στην επαναστατημένη Ελλάδα και συγκεκριμένα στο Ναύπλιο όπου επανενώθηκε με τον αδελφό της Αλέξανδρο.
Φημιζόταν για το παράστημά, την ευγένεια και την μόρφωσή της την οποία απέκτησε μετά την ενηλικίωσή της, μαθαίνοντας εκτός των άλλων και γαλλικά. Στο Εθνικό Ιστορικό Μουσείο, μεταξύ των εκθεμάτων υπάρχει πορτοφόλι του Χαρίλαου Τρικούπη το οποίο εμπεριέχει φωτογραφία της Αικατερίνης.
Βιβλιογραφία
Αικατερινη Κατηγορία:Σύζυγοι Ελλήνων Πρωθυπουργών
Καρριακού
thumb|200px|right|Η Καρριακού στη Γρενάδα.
Η Καρριακού (γαλλικά: Carriacou) είναι το μεγαλύτερο νησί των Γρεναδίνων και δεύτερο μεγαλύτερο της Γρενάδα. Έχει έκταση 34 τ.χλμ. και πληθυσμό 6.063 κατοίκων (2001).
Γεωγραφία
Η Καρριακού είναι το μεγαλύτερο νησί των Γρεναδίνων και το δεύτερο μεγαλύτερο της Γρενάδας μετά τη Γρενάδα. Έχει έκταση 34 τετρ. χλμ. Στο νησί δεν υπάρχουν ποτάμια. Έχει μήκος 16 χιλιόμετρα περίπου και ξεκινάει από το ακρωτήριο Γκαν Πόιντ στα βόρεια και τελειώνει με το ακρωτήρι Πέγκους Πόιντ στα νότια. Ψηλότερη κορυφή είναι το βουνό Χάι Πόιντ Νορθ, 291 μέτρα. Στα νότια του νησιού βρίσκονται τα μικρά νησάκια Σαλίν, Καιλ, Φριγκάτ και Λαρτζ Άιλαντ, τα οποία ανήκουν στην Καρριακού και στην Μικρή Μαρτινίκη. Στα βορειοανατολικά του βρίσκεται η Μικρή Μαρτινίκη.
Κλίμα
Στην Καρριακού διακρίνονται δυο χρονικές περίοδοι: η ξηρή, που διαρκεί πέντε μήνες (από τον Ιανουάριο έως τον Ιούνιο) και η υγρή, που διαρκεί εφτά μήνες (από τον Ιούλιο έως τον Ιανουάριο).
Ιστορία
Το 1656, ο Περ ντου Τερτρ (Père du Tertre) από τη Γουαδελούπη επισκέφθηκε την Καρριακού και ήταν ο πρώτος Ευρωπαίος που το επισκέφθηκε.
Το 1720, ο Βαρθολομαίος Ρόμπερτς (Bartholomew Roberts) κατέλαβε ένα γαλλικό πλοίο κοντά στην Καρριακού. Το 1750 έγινε η πρώτη απογραφή πληθυσμού του νησιού. Τότε υπήρχαν 199 άνθρωποι: 92 Λευκοί, 92 Μαύροι και 15 Μουλάττο). Το 1776 ο πληθυσμός του νησιού ήταν 3.239 άνθρωποι: 86 Λευκοί και 3.153 δούλοι). Το 1791, το ακρωτήριο Γκαν Πόιντ ανήκε στον Άγιο Βικέντιο και Γρεναδίνες και το υπόλοιπο νησί της Καρριακού στη Γρενάδα.
Στις 14 Αυγούστου 1944 καταγράφηκε ο πρώτος τυφώνας στην Καρριακού.
Το Κολλέγιο του Μπίσοπ ήταν το πρώτο σχολείο της Καρριακού. Άνοιξε το 1964 από την Αγγλικανική Εκκλησία.
Το 1922, η Πετίτ Σαρλς σύστησε για πρώτη φορά το Ζαμπ Ζαμπ Μας (Jab Jab Mas) στην Καρριακού.
Τον δέκατο ένατο αιώνα το Πιρρό Μας (Pierrot Mas) συστήθηκε για πρώτη φορά στην Καρριακού.
Το 1965 άρχισε το Φεστιβάλ Καρριακού Ρεγγάτα.
Το 1961 άρχισε να λειτουργεί το τηλεφωνικό σύστημα.
Οι κάτοικοι της Καρριακού μετανάστευσαν στο Ηνωμένο Βασίλειο, κυρίως στο Μπέντφορντ. Λέγεται ότι "αν ζεις στην Καρριακού, ένα μέλος της οικογένειάς σου θα μένει στο Μπέντφορντ" και ότι "αν ζεις στο Μπέντφορντ, σίγουρα θα ξέρεις κάποιον από την Καρριακού".
Κατά τον δέκατο όγδοο αιώνα, άρχισε στην Καρριακού να παράγεται το βαμβάκι.
Πρόσφατη ιστορία
Σήμερα, η πλειοψηφία του πληθυσμού είναι Αφρικανοί. Υπάρχει ακόμα μια βρετανική και μια γαλλική επίδραση προς την Καρριακού.
Το 2004, ο Τυφώνας Ιβάν χτύπησε το νησί της Γρενάδας, και επηρέασε λιγότερο την Καρριακού και την Μικρή Μαρτινίκη. Όμως, το 2005, ο Τυφώνας Έμιλι χτύπησε την Καρριακού, καταστρέφοντας πολλά σπίτια και κτήρια, μεταξύ των οποίων και το μοναδικό νοσοκομείο που είχε.
Πολιτικά
Ο πρόεδρος της Καρριακού είναι ο Τζωρτζ Πράιμ, ενώ ο αντιπρόσωπος ο Έλβιν Νίμροντ.
Λογοτεχνία
Στην Καρριακού γράφτηκαν μερικά μυθιστορήματα, όπως η αυτοβιογραφία του Οντρ Λορντ: "Ζαμί: Ένας Νέος Συλλαβισμός του Ονόματός Μου" και το βιβλίο του Πωλ Μάρσαλ: "Ύμνος στην Χήρα".
Κουλτούρα
Στην Καρριακού γίνονται τέσσερα φεστιβάλ. Το πρώτο είναι το λεγόμενο Καρναβάλι. Γίνεται κάθε Φεβρουάριο ή αρχές Μαρτίου. Το δεύτερο είναι το Καρριακού Ρεγγάτα. Γίνεται την πρώτη βδομάδα του Αυγούστου. Το 2005 συμπλήρωσε τα 40 χρόνια του. Το τρίτο είναι το Παράνγκ. Γίνεται την εβδομάδα πριν τα Χριστούγεννα. Τότε γιορτάζονται η παραδοσιακή Χριστουγεννιάτικη κουλτούρα και μουσική του νησιού. Τέλος είναι το Καρριακού Μαρούν, που πήρε το όνομά του από το χωριό Μαρούν. Γίνεται την τελευταία εβδομάδα του Απριλίου.
Δημογραφία
Το 1750 έγινε η πρώτη απογραφή πληθυσμού του νησιού. Τότε υπήρχαν 199 άνθρωποι: 92 Λευκοί, 92 Μαύροι και 15 Μουλάττο. Το 1776 έγινε η δεύτερη απογραφή και ο πληθυσμός του νησιού ήταν 3.239 άνθρωποι: 86 Λευκοί και 3.153 δούλοι). Οι κάτοικοι της Καρριακού μετανάστευσαν στο Ηνωμένο Βασίλειο, κυρίως στο Μπέντφορντ. Λέγεται ότι "αν ζεις στην Καρριακού, ένα μέλος της οικογένειάς σου θα μένει στο Μπέντφορντ" και ότι "αν ζεις στο Μπέντφορντ, σίγουρα θα ξέρεις κάποιον από την Καρριακού".
Σήμερα, η πλειοψηφία του πληθυσμού είναι Αφρικανοί. Σύμφωνα με την απογραφή του 2001 είχε 6.063 κατοίκους.
Ραδιοφωνικοί σταθμοί
Οι τρεις ραδιοφωνικοί σταθμοί της Καρριακού είναι ο ΚΥΑΚ106 (106.3 FM), o The Harbor Light of the Windwards και ο Sister Isles (92.9 FM).
Μεταφορές
Στην Καρριακού υπάρχει ένα αεροδρόμιο, το Αεροδρόμιο του Λώριστον που βρίσκεται στο χωριό Λώριστον.
Τα κυριότερα μέσα μεταφοράς είναι το αμάξι, το λεωφορείο, η βάρκα και το φέρι μπόουτ. Επιπρόσθετα, υπάρχει ένα φέρι μπόουτ που λέγεται Όσπρεϋ και πηγαίνει στη Γρενάδα, στην Καρριακού και τη Μικρή Μαρτινίκη. Επειδή η απόσταση μεταξύ των Γρεναδίνων είναι μικρή, πηγαίνουν και πολλές βάρκες στα νησιά των Γρεναδίνων.
Η οδήγηση γίνεται στα αριστερά.
Εξωτερικοί σύνδεσμοι
Καριακού Καρριακού
Στρέμμα
Το στρέμμα είναι μονάδα μέτρησης εμβαδού, χρησιμοποιούμενη κυρίως στην Ελλάδα για τη μέτρηση προς πώληση εκτάσεων γης, ιδίως αγροτεμαχίων. Ένα στρέμμα ισοδυναμεί με 1000 τ.μ.. Στην Κύπρο τα 1000 τ.μ. αποκαλούνται δεκάριο, ενώ ο όρος στρέμμα είχε χρησιμοποιηθεί στο παρελθόν και αντιστοιχούσε σε μια σκάλα και γι' αυτό το λόγο δεν χρησιμοποιείται πλέον.
Σημειώνεται ότι το αντίστοιχο μέγεθος μέτρησης εκτάσεων γης σε πολλές χώρες είναι το εκτάριο, το οποίο ισοδυναμεί με 10 στρέμματα. Ένα εκτάριο ισούται με 10.000 τ.μ. ή με ένα τετράγωνο με πλευρές 100 μ. Χ 100 μ. Ένα εκτάριο ισούται με εκατό άρια.